b'\n_START_ARTICLE_\nNizzan kreivikunta\n_START_PARAGRAPH_\nNizzan kreivikunta  (ransk. Comt\xc3\xa9 de Nice tai Pays Ni\xc3\xa7ois, ital. Contea di Nizza tai Paese Nizzard) on historiallinen alue kaakkois-Ranskassa, Nizzan kaupungin ymp\xc3\xa4\xc2\xadrist\xc3\xb6ss\xc3\xa4, ja k\xc3\xa4sitt\xc3\xa4\xc3\xa4 suurimman osan nykyisest\xc3\xa4 Alpes-Maritimesin depar\xc2\xadtemen\xc2\xadtista.  Se rajoittuu l\xc3\xa4nness\xc3\xa4 Var-jokeen, id\xc3\xa4ss\xc3\xa4 Alppien ete\xc2\xadl\xc3\xa4isim\xc2\xadp\xc3\xa4\xc3\xa4n osaan ja etel\xc3\xa4ss\xc3\xa4 V\xc3\xa4li\xc2\xadmereen. Nizzan kreivi\xc2\xadkuntaan kuului my\xc3\xb6s it\xc3\xa4isin osa Ranskan Rivierasta eli C\xc3\xb4te d\'Azurista. Kreivikunta kuului aikoinaan Savoijin herttua\xc2\xadkuntaan, my\xc3\xb6hemmin Sardinian kuningaskuntaan vuoteen 1860 saakka, jolloin se liitettiin Ranskaan.\n_START_SECTION_\nHistoria\n_START_PARAGRAPH_\nNizzan seudun asukkaita olivat liguurit, kunnes Rooman valtakunta valloitti alueen._NEWLINE_Rooman valtakunnan kukistuttua frankit valloittivat alueen. My\xc3\xb6hemmin alue kuului pitk\xc3\xa4t ajat Provenceen, josta 800-luvulla tuli itsen\xc3\xa4inen valtio mutta joka vuonna 1032 tuli Pyh\xc3\xa4n saksalais-roomalaisen keisarikunnan vasallivaltioksi. Vuonna 1388 Nizza l\xc3\xa4hiymp\xc3\xa4rist\xc3\xb6ineen liitettiin Savoijin herttuakuntaan joka vuonna 1720 muutettiin Sardi\xc2\xadnian kuningas\xc2\xadkunnaksi. T\xc3\xa4st\xc3\xa4 kuningas\xc2\xadkunnasta k\xc3\xa4ytet\xc3\xa4\xc3\xa4n usein my\xc3\xb6s nimityst\xc3\xa4 Piemonte-Sardinia tai lyhyemmin Piemonte_NEWLINE_Nimitys Nizzan kreivikunta tuli k\xc3\xa4ytt\xc3\xb6\xc3\xb6n 1500-luvulla, Savoijin herttua Kaarlen hallituskaudella. Kreivikunnan historiallinen p\xc3\xa4\xc3\xa4kaupunki on Nizza\n_START_SECTION_\nLiitt\xc3\xa4minen Ranskaan\n_START_PARAGRAPH_\nRanskan vallankumouksen aikana ranskalainen Arm\xc3\xa9e du Midi miehitti Nizzan vuonna 1792. Seuraavana vuonna se ymp\xc3\xa4rist\xc3\xb6ineen liitettiin Ranskaan Alpes-Maritimes -nimisen\xc3\xa4 departementtina Vuonna 1814 se kuitenkin palautettiin Sardinialle._NEWLINE_Kreivikunta liitettiin uudestaan Ranskaan vuonna 1860 Italian yhdis\xc2\xadtymiseen johtaneiden sotien tuloksena. Vuonna 1858 Ranskan keisari Napoleon III ja Sardinian p\xc3\xa4\xc3\xa4\xc2\xadministeri tekiv\xc3\xa4t Plombi\xc3\xa8resiss\xc3\xa4 salaisen sopimuksen, jossa Ranska lupasi auttaa Sardiniaa It\xc3\xa4valtaa vastaan mahdollisesti syttyv\xc3\xa4ss\xc3\xa4 sodassa  ja hyv\xc3\xa4ksy\xc3\xa4 It\xc3\xa4vallalle kuuluneiden Lombardian ja Venetian liitt\xc3\xa4minen Sardiniaan. Vastikkeeksi Ranskan sotilaallisesta tuesta Sardinian oli kuitenkin luovu\xc2\xadtettava Nizza ja Savoiji Ranskalle. Vuonna 1859 n\xc3\xa4ytti kuitenkin jonkin aikaa silt\xc3\xa4, ettei alue\xc2\xadliitosta voitu toteuttaa, sill\xc3\xa4 Napoleon III teki It\xc3\xa4vallan kanssa erillis\xc2\xadrauhan, ennen kuin Venetia oli valloitettu. Sen sijaan maaliskuussa 1860, kun valmisteltiin Parman, Modenan ja Toscanan yhdist\xc3\xa4mist\xc3\xa4 Sardinian kuningaskuntaan, Napoleon III ilmoitti hyv\xc3\xa4ksyv\xc3\xa4ns\xc3\xa4 n\xc3\xa4m\xc3\xa4 liitokset edellytt\xc3\xa4en, ett\xc3\xa4 Nizza ja Savoiji samalla luovutettiin Ranskalle.Torinon rauhansopimus 24. maaliskuuta 1860 vahvisti n\xc3\xa4iden alueiden liitt\xc3\xa4misen Ranskaan. Sek\xc3\xa4 Savoijissa ett\xc3\xa4 Nizzassa asiasta j\xc3\xa4rjestettiin kansan\xc3\xa4\xc3\xa4nestys, jossa suuri enemmist\xc3\xb6 \xc3\xa4\xc3\xa4nest\xc3\xa4jist\xc3\xa4 kannatti alue\xc2\xadliitosta. Ranskan joukot saapuivat Nizzaan 14. kes\xc3\xa4kuuta 1860._NEWLINE_Italian kansallissankariksi noussut Giuseppe Garibaldi, joka oli syntynyt Nizzassa, vastusti kuitenkin ankarasti koti\xc2\xadkaupunkinsa liitt\xc3\xa4mist\xc3\xa4 Ranskaan. H\xc3\xa4nen mukaansa Nizzan kreivikunta oli oleellisesti italialainen eik\xc3\xa4 sit\xc3\xa4 olisi pit\xc3\xa4nyt myyd\xc3\xa4 "lunnaina" laajentumaan pyrkiv\xc3\xa4lle Ranskalle. Garibaldi syyttikin Cavouria petturiksi, joka oli kavaltanut Nizzan Ranskalle._NEWLINE_Koska Nizzan kreivikuntaa pidettiin liian pienen\xc3\xa4, jotta siit\xc3\xa4 olisi voitu muodostaa oma depar\xc2\xadte\xc2\xadment\xc2\xadtinsa, se yhdistettiin aiemmin Varin departementiin kuuluneen Grassen piirikunnan kanssa uudeksi Alpes-Maritimes -nimiseksi departementiksi. T\xc3\xa4h\xc3\xa4n departementtiin kuuluva Nizzan arrondissementti k\xc3\xa4sitt\xc3\xa4\xc3\xa4 k\xc3\xa4yt\xc3\xa4nn\xc3\xb6ss\xc3\xa4 samat alueet, jotka histori\xc2\xadalli\xc2\xadsesti kuuluvat Nizzan kreivi\xc2\xadkuntaan.  Nyky\xc3\xa4\xc3\xa4n t\xc3\xa4m\xc3\xa4 depar\xc2\xadte\xc2\xadmentti on Provence-Alpit-Rivieran hallintoaluetta._NEWLINE_Vaikka Nizzan kreivikunta ei vuoden 1860 j\xc3\xa4lkeen kuulunutkaan Italian nationa\xc2\xadlistien t\xc3\xa4rkeimpiin vaatimuksiin, jotkut heist\xc3\xa4 pitiv\xc3\xa4t sit\xc3\xa4 osana Italia Irredentaa eli Italian "lunastamattomia alueita". Kun Italia toisen maailmansodan aikana miehitti osan Kaakkois-Ranskaa, Nizza ymp\xc3\xa4rist\xc3\xb6ineen liitettiin hallin\xc2\xadnolli\xc2\xadsestikin Italiaan, mutta palautettiin Ranskalle sodan j\xc3\xa4lkeen. Nimityst\xc3\xa4 Nizzan kreivikunta k\xc3\xa4ytet\xc3\xa4\xc3\xa4n kuitenkin edelleen ep\xc3\xa4virallisissa yhteyksiss\xc3\xa4, sill\xc3\xa4 alueen katsotaan yh\xc3\xa4 selv\xc3\xa4sti erottuvan, paitsi historiallisesti, my\xc3\xb6s kulttuurisesti naapuri\xc2\xadalueestaan Provencesta.'